Mandela-grafsage: Mandla sê hofbevel is foutief; swyg oor "ware redes" | Maroela Media
Mandla Mandela, 'n kleinseun van oud-pres. Nelson Mandela, gaan nie Woensdag se hofbevel teenstaan wat bevind het drie van Mandela se kinders se oorskot moet na grafte in Qunu teruggeskuif word nie.
Mandla het Donderdag 'n perskonferensie gehou by Mvezo, waar hy die stamhoof is en waar hy die drie Mandela-kinders se oorskot herbegrawe het.
"Ek is nie toegelaat om my kant van die saak te stel nie. Ek gaan nie die saak verder neem nie, dit sal geen doel dien nie," het hy gesê. Hy wou glo die werklike redes van die kwessie aan die lig bring en sê waarom sy familie teen hom gedraai het.
Mandla sê hy is die afgelope paar dae deur verskeie individue, wat 'n paar minute van roem en media-aandag ten koste van homself gesoek het, aangeval.
"Dit is die einste familie wat hul eie oupa dagvaar vir sy geld," het hy gesê met verwysing na Mandela se twee dogters, Makaziwe Mandela en Zenani Dlamini, wat die regte wil bekom oor Mandela se geldsake en kunswerke.
Hy het gesê hy is teleurgesteld oor Woensdag se hofuitspraak en hy is oortuig dit was verkeerd.
Die Oos-Kaapse hooggeregshof het Woensdag uitspraak gelewer oor die skuif van die oorskot van Mandela-familielede in die saak teen Mandla.